ไฟแนนซ์ทูเดย์
โดย...ช.ชดา
7 ก.พ. 2560

โดย...ช.ชดา
วันนี้ “ดร.ก็” วิรไท สันติประภพ ผู้ว่าการแบงก์ชาติ จะไปกล่าวปาฐกถาในงานครบรอบ 14 ปี หนังสือพิมพ์โพสต์ทูเดย์ ที่ห้องบอลรูม โรงแรมเซ็นทรัล ในหัวข้อ “ปรับโครงสร้างเศรษฐกิจไทยในยุค 4.0” งานสัมมนาดีๆ ที่นายแบงก์และนักธุรกิจควรฟัง เพราะจากนี้ไปประเทศไทยจะถูกขับเคลื่อนไปด้วยไทยแลนด์ 4.0
ส่วน ทิพยสุดา ถาวรามร รองเลขาธิการ ก.ล.ต. จะพูดเรื่อง “เทคโนโลยีกับการพัฒนาตลาดทุน” จะเด็ดแค่ไหนต้องรอฟัง
ช่วงนี้ธนาคารพาณิชย์ บุกหนัก โหมโฆษณาพร้อมเพย์กันยกใหญ่ และก็มีเรื่องราวกันเป็นระยะเนื่องจากมีบางธนาคารตั้งเพจในเฟซบุ๊กเพื่อชี้แจงและให้ความรู้ผู้บริโภคเรื่องพร้อมเพย์ โดยไม่บอกใครว่าธนาคารไหนทำ มีลูกค้าของบางธนาคารเข้าไป Complain ก็ช่วยตอบให้ ตอบผิดบ้างถูกบ้างก็ตอบกันไป
ความมาแตกเมื่อมีผู้บริหารบางธนาคารไปถาม เลยรู้ว่าการตอบแทนแต่ไม่ถูก สืบไปสืบมารู้ว่าเป็นธนาคารใหญ่แห่งหนึ่งทำ ก็บ๊งเบ๊งกัน สุดท้ายจบยังไง ช.ชดา จะติดตามมารายงานให้ทราบ